**MUDI TENYÉSZTÉSI PROGRAM 2025.**

**TARTALOMJEGYZÉK**

[BEVEZETŐ](#_Toc470629959)

[I. TAGNYILVÁNTARTÁS, ÁLLOMÁNYNYILVÁNTARTÁS](#_Toc470629960)

[II. TENYÉSZTÉSI SZABÁLYZAT](#_Toc470629961)

[1. A KLUB ÁLTAL GONDOZOTT KUTYAFAJTA A MUDI](#_Toc470629962)

[2. TENYÉSZTÉSI CÉL, -MÓDSZEREK ÉS AJÁNLOTT TARTÁSI MÓD](#_Toc470629963)

[2.1. Tenyészcél](#_Toc470629964)

[2.2. A fajtatiszta tenyésztési eljárások, tenyészvonalak, családok, párosítási terv:](#_Toc470629965)

[2.3. A mudi megőrzését a Fényes Mudi Klub a fajta helyzetét figyelembe vevő tenyésztési program kialakításával, valamint annak végrehajtásával biztosítja.](#_Toc470629966)

[2.4. A fajtára jellemző és a tenyésztésnél ajánlott tartási mód](#_Toc470629967)

[3. A NUKLEUSZ ÁLLOMÁNY KIJELÖLÉSÉNEK RENDJE, MINŐSÍTÉSI RENDSZER](#_Toc470629968)

[3.1. Minősítési rendszernél figyelembe vett szempontok](#_Toc470629969)

[3.2. Osztályba sorolás](#_Toc470629970)

[3.3. A minősítési rendszer adminisztrációja](#_Toc470629971)

[4. Törzskönyvbe sorolás rendje, valamint a felderített egyedek törzskönyvbe emelésének előírásai.](#_Toc470629972)

[4.1.Főtörzskönyv](#_Toc470629973)

[4.2.Melléktörzskönyv](#_Toc470629974)

[4.3.A felderitett egyedek melléktörzskönyvbe emelésének előírásai](#_Toc470629975)

[4.4. Regisztrációs lap](#_Toc470629976)

[4.5.Származási lap](#_Toc470629977)

[4.6 Konfirmáció](#_Toc470629978)

[4.7.Nem standard színű egyedek](#_Toc470629979)

[5. A tenyésztésbe vétel szabályai](#_Toc470629980)

[5.1. Tenyésztésbe vétel feltételei](#_Toc470629981)

[5.2. A tenyésztésbe vétel alsó korhatára és a tenyésztésben tartás felső korhatára](#_Toc470629982)

[5.3. Két kölykezés közötti idő](#_Toc470629983)

[5.4. tenyésztés „EB REGISZTRÁCIÓS LAP” –os egyeddel](#_Toc470629984)

[5.5. Almonként nyilvántartásba vehető utódok száma:](#_Toc470629985)

[5.6. Pároztatás feltételei](#_Toc470629986)

[5.7. Alombejelentés](#_Toc470629987)

[5.8. Életteljesítmény](#_Toc470629988)

[5.9. Több tulajdonos](#_Toc470629989)

[5.10. Alomellenőrzés és származás ellenőrzés](#_Toc470629990)

[5.11. Örökletes betegségek kiszűrése](#_Toc470629991)

[5.12. Kennel vagy részpopuláció megszüntetése esetén követendő szabályok](#_Toc470629992)

[5.13. A fajta génkészletének felderítése](#_Toc470629993)

[III. TELJESÍTMÉNYVIZSGÁLATI SZABÁLYZATOK](#_Toc470629994)

[1. A tenyésztésre való alkalmasság mérésének eszközei (tenyészfelmérés)](#_Toc470629995)

[1.1.A tenyészfelmérések eredményeinek kezelése](#_Toc470629996)

[2. Tenyészszemle szabályzat](#_Toc470629997)

[2.1. A tenyészszemle célja](#_Toc470629998)

[2.2.Tenyészszemle rendezvények](#_Toc470629999)

[2.3. Tenyészszemle bírói, személyi feltételek](#_Toc470630000)

[2.4. A részvétel feltételei](#_Toc470630001)

[2.5. A tenyészszemle menete](#_Toc470630002)

[2.6. A tenyészszemlén kiadható minősítések](#_Toc470630003)

[2.7. Adminisztráció](#_Toc470630004)

[3. Teljesítmény vizsgák és szabályzatok](#_Toc470630005)

[IV. TÖRZSKÖNYVEZÉSI SZABÁLYZAT](#_Toc470630006)

[1. Fontosabb fogalmak](#_Toc470630007)

[2. A törzskönyvezés szabályai](#_Toc470630008)

[3. A kutya állomány nyilvántartás, törzskönyv tartalma, szerkezete és vezetése](#_Toc470630009)

[3.1 Az állomány nyilvántartás](#_Toc470630010)

[3.2. Törzskönyv tartalma](#_Toc470630011)

[3.3. A származási lap kiállításának előírásai](#_Toc470630012)

[4. A tenyészállat forgalmazása, kivitele és behozatala során követendő szabályok:](#_Toc470630013)

[5. Tulajdonos változás bejelentése](#_Toc470630014)

[6. A kölykök egyedi megjelölése](#_Toc470630015)

[7. Kiállítási szabályzat](#_Toc470630016)

# BEVEZETŐ

**A Fényes Mudi Klub adatai**

Klub neve: Fényes Mudi Klub

(Továbbiakban: Klub)

Székhely: 2241 Sülysáp, Kápolna u. 10.

A Klub rendelkezésére áll 2 db személyi számítógép, 3 mobil telefonvonal, internet hozzáférés, nyomtató (eszközök magántulajdonban).

A Klub adminisztrációs tevékenységét az arra kijelölt tagok végzik, az adatok nyilvántartása a Fényes Mudi Klub székhelyén történik, a származási lapok kiállítása a MEOESZ-szel kötött szerződés alapján történik.

**Tenyésztésvezető adatai:**

Jakab Szilárd

született: Pécs, 1966.01.01.

anyja neve: Dékány Margit Mária

állampolgársága: magyar

állandó lakhely: 7831 Pellérd, Dózsa Gy. u. 28.

végzettség: okl. agrármérnök

Tenyésztési Tanács

A Tenyésztési tanács tagjai:

• Tenyésztésvezető

• A Klub tagjai közül 2 fő

• A Klub elnöke

A Tenyésztésvezetőt és a Tenyésztési Tanács tagjait az Elnökség nevezi ki határozatlan időre.

**A Tenyésztési Tanács feladata:**

- kidolgozza a Tenyésztési programot, melyet a fajta helyzete és a vonatkozó rendelkezés alapján rendszeresen felülvizsgál, és szükség szerint módosít.

- gondoskodik a Tenyésztési programban meghatározott szakmai fejezetek végrehajtásáról

- gondoskodik a tenyésztési adatok és a fajta általános helyzetének nyomon követéséről

- szükség esetén javaslatot tesz a mudi standard módosítására

- dönt minden kétséges kérdésben, ami a tenyésztés szervezés és engedélyezés alkalmazásával és a szabályok értelmezésével kapcsolatos és a végrehajtási rendelkezésekben nincs szabályozva. Lehetnek olyan tények, melyek kinológiai okokból a tenyésztésre való használatot korlátozzák, vagy tiltják (pl. örökletes betegségek, bizonyított epilepszia). Ilyen esetekben a Tenyésztési tanács a tenyésztési engedélyt érvénytelenné nyilváníthatja, feltételeket és korlátozásokat állapíthat meg, vagy újabb bemutatást kérhet. A végleges döntésig a Tenyésztési tanács a tenyésztési engedélyt ideiglenesen felfüggesztheti.

Amennyiben elkészül és rendelkezésre áll a fajta genetikai profilja, ismeretlen vagy vitatott ősökkel rendelkező kutya "konfirmációjának" feltételéül, a tenyésztési tanács a levett DNS azonosító minta felhasználásával, fajta megállapítás végzését is előírhatja.

A tenyésztési tanács döntése ellen a Klub vezetőségéhez lehet fellebbezést benyújtani 15 napon belül, mely 30 napon belül döntést hoz. Az itt született döntés végleges.

# I. TAGNYILVÁNTARTÁS, ÁLLOMÁNYNYILVÁNTARTÁS

A tagok nyilvántartása informatikai eszközökkel történik a Klub székhelyén, - biztonsági másolata papír formában tárolva, az évente megújított tagsági szám és a MEOESZ Szövetségi kártya számának nyilvántartásával.

A taggá válás módját, a tagság feltételeit, a tagok jogait és kötelességeit az alapszabály tartalmazza.

# II. TENYÉSZTÉSI SZABÁLYZAT

## 1. A KLUB ÁLTAL GONDOZOTT KUTYAFAJTA A MUDI

238 sz. FCI standard

MUDI

Származása:

Magyarország

Felhasználása:

Terelőkutya. Bátor viselkedése miatt a pásztorok körében a nagyobb testű, vagy nehezen kezelhető állatok terelésére is igen kedvelt. Vaddisznó hajtóvadászatra is használják. Kitűnő őrző-védő, sport-, és kísérőkutya. Házőrző, és jelzőkutya. Kedvelt házi eb. Viszonylag rövid szőrzete és kitűnő alkalmazkodóképessége miatt lakásban is nehézség nélkül tartható.

FCI besorolása:

I. fajtacsoport Őrző- és terelőkutyák (a svájci havasi kutyák kivételével)

1. szekció

Munkavizsga nélkül.

Rövid történeti áttekintés:

A XVIII - XIX. században magyarországi terelő pásztorkutyák és feltehetőleg különféle állófülű német juhászkutyák spontán keveredéséből alakult ki.

Általános megjelenés:

Középnagy testű juhászkutya fajta . Feje ék alakú, elkeskenyedő. Füle felálló. A törzs felső vonala hátrafelé enyhén lejt. Szőrzete a végtagok elülső részén rövid, sima, máshol hosszabb, és erőteljesen hullámos, göndörödésbe hajló. Igen sokszínű fajta.

Fontos méretarányok:

Törzshossz/marmagasság*:* 103-105/100

Mellkasmélység/marmagasság: 40-45/100

Mellszélesség/marmagasság: 30/100

Fejhossz/marmagasság: 40-45/100

Fanghossz/fejhossz: 40/100

Fülhossz/fejhossz: 45/100

Fejszélesség/fejhossz: 58-63/100

Viselkedés és jellem:

Élénk vérmérsékletű, rendkívül tanulékony, bátor, éber, mozgékony, munkát kedvelő, értelmes és alkalmazkodóképes.

TESTFELÉPÍTÉS

**1. Fej**

A mudi legjelentősebb fajtajelleg hordozója a feje. A szemlélőben a figyelmes, éber, mindig tettre kész, jókedvű, értelmes állat benyomását kelti, a félénkség, a passzivitás és az agresszivitás legcsekélyebb jele nélkül. A fej ék alakú, az orr irányába egyenletesen elkeskenyedő.

Koponya:

Agykoponya: A koponya és a homlok csak enyhén domború. A szemboltívek csak kissé fejlettek.

Stop: Enyhe.

Arckoponya:

Orrtükör: Keskeny, elöl lekerekített, közepesen tág orrlyukakkal. Színe fekete, kivéve a barna, hamvas barna és ezek merle változata, ahol barna. Hamvas és ennek merle változatánál kék. Fakó és fehér kutyáknál kívánatos a fekete, de elfogadott a kék és barna.

Fang: Közepesen erős, az orrhát egyenes.

Ajkak: Szorosan a fogsorhoz simulóak. A szájzug kissé csipkézett. Az ajkak pigmentáltsága az orrtükör pigmentáltságával egyező.

Állkapocs/Fogak: Teljes, ollós harapás. Szabályos, középnagy fogak.

Szemek: Mandulavágásúak, kissé ferdén ülők. A szemszín minél sötétebb legyen. A cifra (merle) színváltozatnál nem hiba a részben vagy egészben kékszem. A szemhéjszélek feszesek, jól pigmentáltak.

Fülek: Magasan tűzött állófülek. Fordított V-alakúak, jól szőrözöttek, a szőrszálak a fülkagyló peremén túlnyúlnak. A fülmozgás igen élénk, a fülkagylót egymástól függetlenül is képes radarszerűen körbeforgatni. A fül kb. 10-15 %-kal hosszabb, mint tövének szélessége.

**2. Nyak:**

A kissé magasan illeszkedő nyak a vízszintessel 50-55 fokos szöget zár be. Középhosszú, enyhén ívelt, jól izmolt. Lebernyege, és szőrnyakörve nincs. Kanoknál kevéssé fejlett sörény előfordulhat, de sohasem lehet feltűnő.

**3. Törzs**

Felső vonal: Enyhén lejt a far irányába.

Mar: Kifejezett és hosszú, izmolt.

Hát: Egyenes, középhosszú.

Ágyék: Rövid, és feszes kötésű.

Far: Rövid, csapott, közepesen széles, jól izmolt.

Mellkas: Elülső része kissé domború. Mélysége a könyökig ér. Bordázata nem dongás, inkább lapos.

Alsó vonal: Hátrafelé kismértékben felhúzott.

**4. Farok**

Középmagasan tűzött. Nyugalmi állapotban lóg, a farok alsó harmada ilyenkor a vízszinteshez közelít. Feszült figyelem, és élénk mozgás közben farkát sarlósan a hátvonal fölé emeli. A farok dúsan szőrözött, alsó élén a szőrszálak hossza akár a 10-15 cm-t is elérheti. A veleszületetten rövid vagy hiányzó farok elfogadott.

**5. Végtagok**

Elülső rész:

Lapocka, váll: A lapocka mérsékelten dőlt, jól izmolt. A szügy első része lekerekített, a mellcsont csúcsa csak kissé áll ki.

Felkar: Középhosszú.

Könyök: Szorosan a testhez simul.

Elülső lábtőizület: Feszes, száraz.

Elülső lábközép: Meredek.

Elülső mancsok: Kerek, szorosan egymás mellett álló ujjakkal. Az ujjak között és alatt csak kevés szőr található. A talppárna rugalmas. A karmok palaszürkék és kemények.

Hátulsó rész:

Általános: A hátulsó végtagok kissé hátraállítottak.

Comb:.Hosszú, gazdagon izmolt.

Hátulsó lábközép: Rövid és meredek.

Hátulsó mancsok: Az elülsőkkel azonosak. A fattyúujjak nem kívánatosak.

**6. Mozgás**

A mudi mozgását az aprózó ún. tipegő lépés, lendületes ügetés, és térnyerő vágta jellemzi.

**7. Bőr**

Feszes, ránctalan.

**8. Szőrzet**

A fejet, és a végtagok elülső részét rövid, egyenes lefutású, simán fekvő szőr borítja. A test többi részén egységesen erősen hullámos, esetleg csigás lefutású, dús és mindig fényes, mintegy 3-7 cm hosszú a szőr. Helyenként szőrléceket, forgókat alkot. Leghosszabb az alkar, a comb hátulsó részén és a farok alsó élén, ahol határozott szőrzászlót alkot.

Szín:

- Fekete

- Fehér

- Fakó (bézstől-vörösig)

- Hamvas (kék)

-barna

-Hamvas-barna (hígított barna/izabella)

- Cifra (Merle), azaz a fent említett színek merle faktor által hígított pigmentű mintázatai.

Kisméretű fehér jegyek megengedettek, de nem kívánatosak, 5 cm-nél kisebb átmérőjű mellfolt, és fehér tűzés a lábujjakon megengedett.

**9. Méret**

Marmagasság:

Kanok: 41-47 cm, ideális méret: 43-45 cm

Szukák: 38-44 cm, ideális méret 40-42 cm

**10. Hibák**

Az előbb említett pontoktól való minden eltérés hibának tekintendő, amely értékelésének pontos arányban kell állnia az eltérés fokával.

**11. Kizáró hibák**

- Agresszív vagy túlságosan félénk viselkedés.

- Minden olyan kutya, ami fizikai vagy viselkedési rendellenességet mutat.

- Foltos vagy hússzínű orrtükör ( kivéve a kismértékű foltozottság a cifra mintázatoknál).

- Ollós harapástól eltérő harapás. A P1 és M3 fogak hiányán kívül bármely más foghiány.

- A fekete színű kutyáknál a sárga szem.

- Lógó fülek

- Rövid, sima, fekvő szőrzet az egész testen; hosszú szőr a fejen; nemezesedésre hajlamos szőrzet, szálkás szőr.

- Standardban felsorolt színektől eltérő szín vagy jegy.

- A standard leírásban rögzített méretektől való eltérés.

- Toy jelleg ( rövid fej, kerekded agykoponya, erős stop, kerek szemek)

Utólagos megjegyzés

A kanoknak két, teljes egészében a herezacskóban elhelyezkedő, szemmel láthatóan normálisan fejlett herével kell rendelkezniük.

Csak funkcionálisan és klinikailag egészséges, fajtára jellemző felépítésű kutyák használhatók tenyésztésre.

## 2. TENYÉSZTÉSI CÉL, -MÓDSZEREK ÉS AJÁNLOTT TARTÁSI MÓD

### 2.1. Tenyészcél

A fentebb ismertetettek értelmében a fajtagazda nemesítő ország Magyarország. A mudi terelő pásztorkutyafajta, fajtatisztán való fenntartása, génállományának megőrzése, a fajta nemesítése, a benne rejlő ősi értékek és készségek – életerő, egészség, ellenálló képesség, munkakészség, tanulékonyság, terelőjelleg és hajlam – megőrzésével. A mai cél a terelési funkció megtartása mellett, sportcéloknak (Pl. agility, flyball), jelzőkutyának, családi kutyának, ill. egyéb kedvtelési célokra való megfelelést tűzi ki. Továbbá tenyészcél a standardhoz legjobban közelítő, egészséges, örökletes betegségektől mentes, fajtatiszta egyedek szabályozott, ellenőrizhető tenyésztése.

Tenyésztés módszere: Fajtatiszta tenyésztés:- amikor mindkét párosítandó egyed egyazon fajtába tartozik

### 2.2. A fajtatiszta tenyésztési eljárások, tenyészvonalak, családok, párosítási terv:

a) Idegen párosítás

Általános elv, hogy a párosítandó egyedek között a negyedik ősi sorig /azaz 16 ős/ bezárólag rokonok ne forduljanak elő.

b) Rokontenyésztés

A rokontenyésztés egy szűkebb vérrokonságra alapozott - tenyésztés, melyben egy ős legalább egyszer az apai és anyai ágon képviselve van.

Mivel a mudi fajta szűk tenyészalapból származik, a tágabb rokontenyésztés alkalmazása gyakori.

Megkülönböztetünk:

- nagyon szoros rokontenyésztés: szülő-utód, testvérek párosítása. TILTOTT TENYÉSZTÉSI MÓD!

- szoros rokontenyésztést: másod, harmadfokú rokonok párosítása. Másodfokú rokonok párosítása nem ajánlott. (unokatestvér, nagybácsi-unokahúg)

Ide sorolható a féltestvér párosítás, melyre indokolt esetben a tenyésztői tanács engedélyt adhat.

- tágabb rokontenyésztést: negyedfokú és oldalági rokonok párosítása.

c)Vonaltenyésztés:

 olyan egyedek csoportja, amely közeli rokonságban van egy közös őssel anélkül, hogy az ősi sorban más közös ősök többször szerepelnének.

(Különleges esetekben indokolt lehet egy kiváló apaállattal érdemi rokonságba hozni egy kisebb populációt, különösen, ha valamilyen ritka tulajdonságot, allélokat kellene rögzíteni a fajtában. Ebben az esetben elfogadható a vérvonaltenyésztés, de a genetikai diverzitás fenntartása érdekében inkább kerülni, mint keresni kell ezt a tenyésztési eljárást!)

c/1)Tenyészvonal:

 kiemelkedően örökítő kantól származó azonos fenotípusú utódok egy vonalba kerülnek. Ajánlott több vonal kialakítása. (bevett gyakorlat)

A tenyészvonal olyan genealógiailag egységes állatcsoport (részpopuláció, párosítási csoport), amely bizonyos tulajdonságokat biztonságosan örökít. A tenyészvonal a genetikai vonaltól különbözik. Értékét nem a rokontenyésztés adja, hanem az, hogy az egy apaállattól származó vonalhoz tartozó állatokat generációról generációra úgy párosítják, hogy az értékes őstől való távolodás ellenére a megkülönböztető genetikai és fenotípusos érték fennmaradjon.

( jelenlegi nagyhatású tenyészkanok : Királytelki Okos, Királytelki Gatyás, Gulakuti Józan Paraszt, Mecseki Bundás Ádáz, Mecseki Bundás Orkán, Nyírségfia Rabló, Gulakuti Cönde, Kunok Kincse Hazárd Gulakuti Tajték Dicső , Meggyvirág Okos, Kökényfia Cibere.)

d) Család:

 a családok alapja a törzskönyvben szereplő alapító szuka és annak ivadékcsoportja.

Jelenlegi nagyhatású tenyészszukák: Gulakuti Bíbor , Szajkó, Mecseki Bundás Álom, McPotter’s Creek’s Ihlet, Szürkevillám Ugye Kedves , Nyírségfia Vihar, Királytelki Rozi, Mecseki Bundás Ada, Kunok Kincse Anna.)

e) Párosítási terv:

Génbanki állományok párosítási terve: Minden esetben egyedi párosítás. Típustulajdonságok, funkcionalitás és egészségi mutatók kiemelt jelentősége. Elsődleges cél a genetikai variancia fenntartása. A küllemi szelekció során háttérbe szorult vonalak és családok preferenciája mellett.

Hobbiállományok párosítási terve: Minden esetben egyedi párosítás. A tenyésztő szakmai belátása szerint történik a tenyésztési program előírásai és a tenyésztői tanács iránymutatásai szerint.

f) Szelekció rendje:

: A tenyészállatok kiválasztása többlépcsős szelekciós rendszerben történik.

►első lépcső: pedigréanalízis, ősök információi, káros recesszív gének eliminálása

►második lépcső: fenotípus, funkcionális típusbírálat, tenyésszemle, DNS minta gyűjtés

►harmadik lépcső: saját egészségi szűrések

►negyedik lépcső: funkcionalitás, idegrendszer, hasznosítási tulajdonságok értékelése,

►ötödik lépcső: szaporodásbiológiai alkalmasság, apai és anyai értékmérők (fedezőkészség, szoptatási és kölyöknevelési készség)

►hatodik lépcső: utódcsoportok értékelése- lehetőség szerint

Kis populációk szelekciója és az Effektív Populációméret ( Ne) becslése:

A magyar ebfajták ismert származású egyedeinek a száma folyamatosan csökken. A populáció méretéből fakadóan egyre gyakoribbá válik a rokon egyedek véletlenszerű párosítása, ami beltenyésztettséghez és genetikai leromláshoz vezet. (fehér pulinál jól követhető)

A populációk dinamikájából adódóan a fajták létszáma hol csökken, hol nő majd ismét csökken. A populáció génkészletét minden esetben a lecsökkent létszám limitálja, így az újra megnövekedő állományban egyre kevesebb lesz a rendelkezésre álló variancia.(palacknyakhatás).

Az ideális populációtól való eltérés, a populációk méretbeli különbségének számszerűsítésére alkották meg az Effektív Populációméret (Ne) nevű mutatószámot. Az Effektív Populációméret a fajta azon egyedeit foglalja magába, amelyek valóban átadják génjeiket a következő nemzedéknek. Az elméleti 1:1 ivararány (ahány szuka annyi kan a tenyésztésben) mellett a populáció létszáma (N) megegyezik az Effektív Populációmérettel (Ne).Amennyiben az ivararány ettől eltérő-és természetesen az ebfajtáknál eltérő, akkor az Ne értéket képlettel lehet meghatározni. Az Effektív Populációméret és a populáció beletenyésztettsége törvényszerűen összefügg.

Effektív Populációméret (Ne)=4Nm x Nf/ (Nm +Nf)

Nm: kanok száma a tenyésztésben Nf: szukák száma a tenyésztésben

Elméleti modell számítás százas populációban az Effektív Populációméret és a beltenyésztettség szemléltetésére

létszám összesen szuka szám kan szám Ne belteny%

100 50 50 100 1,00

100 60 40 96 1,04

100 70 30 84 1,19

100 80 20 64 1,56

100 90 10 36 2,78

100 99 1 3,96 25,25

### 2.3. A mudi megőrzését a Fényes Mudi Klub a fajta helyzetét figyelembe vevő tenyésztési program kialakításával, valamint annak végrehajtásával biztosítja.

2.3.1.

A fajta megőrzése történhet:

a) in-vivo - az egyedek élő állapotban történő megőrzése;

b) in-situ feltételek között - a fajta kialakulásakor jellemző, eredeti tartási, takarmányozási és szelekciós feltételek biztosítása a génmegőrzés során, fokozott figyelemmel az állatvédelmi szabályok betartására

c) ex-situ feltételek között, amennyiben a b) alpont szerinti megőrzés nem valósítható meg a fajta kialakulásakor jellemző, eredeti tartási, takarmányozási és szelekciós feltételektől eltérő technológiák és művi eljárások alkalmazása a tenyészállat nevelésben és tenyésztésben

d) in-vitro feltételek között szaporítóanyag megőrzése laboratóriumi körülmények között.

2.3.2.

Az in-situ tartás feltételei:

Figyelembe véve, hogy a fajta kialakulásakor (mely a XVIII-XIX századra tehető) a maitól lényegesen eltérő volt az állattartási kultúra, és a szelekciós tevékenység lényegében a munkában nem tökéletes egyedek kiírtását jelentette, az in-situ tartás és megőrzés csak fokozott odafigyeléssel, felügyelettel, és a XXI.sz. kultúrájának és állatvédelmi szabályainak betartásával lehetséges. A genetikai változatosság, a küllemi tulajdonságok, valamint képességek varianciája azonban eltérő szubpopulációk kialakítását indokolja. Az évtizedeken át jellemző küllemi célú hobbitenyésztés mellett a génmegőrzést is szolgáló munka állományoknál a hagyományos tartásmódnak újra van létjogosultsága. (nemzeti parkok természetes közegei, puszták, majorok)

2.3.3.

Az ex –situ, vagyis napjaink jellemző tartásmódja, az állatvédelmi szabályok betartása mellett alkalmas leginkább a kulturált kutyatartásra. A kutya az ember közelében, társállatként tartva képes csak realizálni a benne rejlő genetikai képességeket. Tartható lakásban, kennelben, udvaron, kertben. Az elegendő szabad mozgásról minden esetben gondoskodni kell. Az esetleges elkóborlást meg kell akadályozni.

2.3.4.

Szaporitó anyag és genetikai minta megőrzése (génbank) laboratóriumi körülmények között a nemzetközi előirásoknak megfelelő protokoll szerint.

A nukleusz állományok in vitro génmegőrzése állami génbankban történik.

A fenti eljárásra a mindenkori jogszabálynak megfelelően kidolgozott rend szerint kerülhet sor.

### 2.4. A fajtára jellemző és a tenyésztésnél ajánlott tartási mód

Tenyészkutyák tartása lakásban, házban, gazdasági épületben, szabad területen, nyitott vagy részben nyitott kennelben is lehetséges.

A mudi számára a fajta igényeit figyelembe véve kell a tartási körülményeket biztosítani.

Javasolt a kutyával történő rendszeres, lehetőleg napi foglalkozás, és hogy minden kutya kellő mennyiségű időt töltsön el gazdája, illetve a család közelében.

A kölyöknevelő helyiség huzatmentes, higiénikus legyen. Szigorúan tilos a kutyákat megkötve, láncon, ketrecben, szállító boxban elhelyezni, kivéve indokolt esetben, akkor is csak korlátozott ideig. A vonatkozó jogszabályok alapján a mudi kistestű kutyafajtának minősül, ezért az alábbi tartási szabályokat kell alkalmazni:

A kutyák megfelelő elhelyezése:

• egy kutya tartása esetén 10 m2

• csoportos tartás esetén kutyánként 6 m2 terület szükséges,

• a kutyák rövid ideig (1-2 óra) 6 nm-nél kisebb területen is tarthatók,

• A kutyák állandóan kikötve nem tarthatók.

• A kutyának minden esetben árnyékos, nyugalmas pihenő helyet kell biztosítani.

A Klub megtiltja tagjainak, hogy kutyáikat vagy azok kölykeit kereskedőnek vagy állatkereskedésnek adja el. Amennyiben a tag ezt a rendelkezést bizonyítottan megszegi, a Klub kizárja a tagok sorából!

## 3. A NUKLEUSZ ÁLLOMÁNY KIJELÖLÉSÉNEK RENDJE, MINŐSÍTÉSI RENDSZER

A nukleusz állomány kijelölése

A nukleusz állomány a fajta legnagyobb genetikai értéket képviselő populáció hányada.

Erőteljes szelekciós nyomás és célzott egyedi párosítás mellett hatékonyan képes szolgálni a fajta genetikai előrehaladását és a genetikai diverzitás fenntartását..

Kijelölése a többlépcsős szelekciós rendszerben történik (1-6. illetve lehetőség szerint.)

 Nukleusz állomány a génbanki és a génbanki állományon kívüli populációból is kijelölhető.

A génbanki nukleusz állomány külföldre történő értékesítése hatósági bejelentés köteles.

A nukleusz állományba sorolt szukák párosítása fokozott gondossággal történik. A megszületett kölykök szelekciója mellett, azok tenyésztési célú hasznosítására kell törekedni.

A nukleusz állomány kijelölése az osztályba sorolás rendje alapján történik. Az I. és II. osztályba sorolt kutyák képezhetik a nukleusz állományt.

### 3.1. Minősítési rendszernél figyelembe vett szempontok

a. Tenyészszemle eredmény

Részleteket lásd. 5. fejezetben.

b. Csípődiszplázia szűrés, melynek hitelesített eredménye: A-B-C-D-E

A = mentes; B = átmeneti; C = enyhe; D = közepes; E = súlyos.

Súlyos (E) diszplázia vizsgálati eredményű kutya tenyészosztályba nem sorolható,

TENYÉSZTÉSE NEM ENGEDÉLYEZETT !

„Közepes” (D) minősítésű csípődiszplázia vizsgálati eredmény esetén, különösen indokolt esetben, csak a Tenyésztési Tanács engedélyével, a kutya egész életére vonatkozóan egy alom engedélyezett, kizárólag „A” vagy „B” vizsgálati eredményű szukával/kannal.

A klub a Tenyésztési Tanács által kijelölt állatorvosi klinikák, intézetek által hitelesített és kiadott tanúsítványt fogadja el, illetve importált kutya vagy külföldi tulajdonban lévő kutya esetén az adott országban elfogadott szervezet minősítését. A kijelölt klinikák, intézetek listája naprakész frissítéssel a klub honlapján feltüntetésre kerülnek.

c. Terelési Képességvizsga

d. Utódellenőrzés eredménye:

Kanok és szukák esetében is minimum 3 alomból almonként minimum 3 egyed III. osztályú tenyészegyed minősítést ér el.

A minősítési követelmények teljesítése a 2016. január 1. után született egyedekre

vonatkozóan kötelező érvényű, az ez előtt született egyedek esetében a III. fokozat kerül kiadásra, a magasabb eredmény igazolásáig.

A 2016. január 1. után született kutya a tenyészszemle és megfelelő diszpláziaszűrés teljesüléséig „Nem minősített egyed”-nek minősül, mely tenyésztésben nem használható.

### 3.2. Osztályba sorolás

A fenti szempontok alapján négy osztályba sorolhatók az egyedek, melyek a következők:

I. osztályú tenyészegyed

II. osztályú tenyészegyed

III. osztályú tenyészegyed

IV. nem minősített egyed

V. Tenyésztésből kizárt.

Az I-II-III osztály esetében előfeltétel az Klub által rendezett tenyészszemlén a „Tenyészthető”, ” minősítés elérése. A további minősítések megszerzéséig a tenyésztésbe állított 2016. január 1. előtt született egyed a II. fokozatba sorolandó.

A fenti dátum után született kutyák csak a minősítési rendszerben leírtak szerint kerülhetnek tenyésztésre, utódaik ennek alapján kaphatnak származási lapot. A fenti időpont után született, minősítéssel nem rendelkező szülők utódai Regisztrációs lapot kapnak.

3.2.1.

V. Tenyésztésből kizárt

Tenyészszemlén FCI bíró által „nem tenyészthető” minősítét kapott egyed, vagy MKOE csípődiszplásia szűrésen E mínősítésrkapott egyed.

3.2.2. IV. Nem minősített egyed

A minősítési rendszer követelményeit nem teljesített egyedek a „Nem minősített egyed” kategóriába kerülnek.

3.2.3. III. osztályú tenyészegyed

a. amennyiben az egyed 2016. január 1. előtt született, úgy használható tenyésztésre „Tenyészthető” minősítés birtokában.

b. amennyiben a 2016. január 1. után született egyed a tenyészszemle alkalmával „ tenyészthető” minősítést kap, és MKOE csípődiszplásia eredménye A,B,C kategóriájú, illetve D egyedi engedély esetén.

3.2.4. II. osztályú tenyészegyed minősítés követelményei:

A 3.2.3. III osztályú tenyészegyed követelményei

valamint sikeres terelési képességvizsga .

3.2.5. I. osztályú tenyészegyed minősítés követelményei:

3.2.4.II osztályú tenyészegyed követelményei, valamint

Utódellenőrzés eredménye:

Kanok és szukák esetében is minimum 3 alomból almonként minimum 3 egyed vagy 3-nál több alom esetén összesen 9 egyed III. osztályú tenyészegyed minősítést ér el.

### 3.3. A minősítési rendszer adminisztrációja

Lebonyolítási rend:

A szükséges dokumentációt a klub címére papír vagy elektronikus formában kell eljuttatni, ahol a törzskönyvezési adatokhoz kerülnek.

## 4. Törzskönyvbe sorolás rendje, valamint a felderített egyedek törzskönyvbe emelésének előírásai.

### 4.1.Főtörzskönyv

Főtörzskönyv azokat az egyedeket tartalmazza, melynek három ősi sora ismert.

törzskönyvi jel és szám: MET. Mu. xxx/év

### 4.2.Melléktörzskönyv

Melléktörzskönyvbe azok az egyedek kerülnek, amelyeknek három ősi során ismeretlen egyedek találhatóak.

törzskönyvi jel és szám: MET. Mu. xxx/R/év

### 4.3.A felderített egyedek melléktörzskönyvbe emelésének előírásai

A mudi nyitott törzskönyvű fajta, mely lehetőséget ad mudi standardnak megfelelő fenotípussal rendelkező egyedek melléktörzskönyvbe vételére.

A jövőben, ha a fajta rendelkezik géntérképpel, akkor a regisztrációba vétel során az egyed genetikai azonosítása is szükséges.

A melléktörzskönyvbe vétel feltétele az egyed a hiteles csípőizületi diszplázia szűrés „A”, „B”, „C”eredményének bemutatását követően a Fényes Mudi Klub által rendezett tenyészszemlén, FCI bíró által kiadott konfirmáció, mely alapján az egyed regisztrációs lapot kap, és a melléktörzskönyvbe kerül.

Utódai szintén melléktörzskönyvbe kerülnek mindaddig, míg az először melléktörzskönyvbe került egyed a harmadik ősi sorba kerül.

### 4.4. Regisztrációs lap

Amennyiben egy szülőpár valamelyik tagja nem rendelkezik tenyészthető minősítéssel az utódoknak csak regisztrációs lap adható ki.

A Regisztrációs lappal rendelkező kutya A MEOESZ szabályzata alapján Kiviteli származási igazolást nem kaphat valamint FCI kiállításon nem vehet részt.

### 4.5.Származási lap

Minden olyan egyed származási lapot kap, amely minősített szülők párosításából származik, illetve olyan regisztrációs lappal rendelkező egyed, mely sajátjogán, tenyészszemlén FCI bíró által kiadott tenyészthető minősítést kap, ill. rendelkezik hiteles „A”, „B”, „C” csípőizületi diszplázia szűrési eredménnyel.

### 4.6 Konfirmáció

Regisztrációs lappal rendelkező egyedek elbírálása FCI bíró által a Klub tenyészszemléjén.

Ismeretlen egyedek regisztrációba vétele valamint konfirmációja a Klub által rendezett tenyészszemlén egy rendezvényen egy időben is megszerezhető.

### 4.7.Nem standard színű egyedek

Azok az egyedek, amelyek születéskori színe a standard alapján **a kizáró hibák közé sorolt** és a szülők rendelkeznek a klub által előírt tenyészengedéllyel származási lapot kapnak, NEM TENYÉSZEGYED megjelöléssel. Nem minősített szülőktől származó egyedek regisztrációs lapot kapnak.

## 5. A tenyésztésbe vétel szabályai

A szabályzat hatálya kiterjed azon személyekre, akik a tenyésztést Magyarországon végzik, függetlenül tagsági viszonyuktól, amennyiben a tenyésztés során a kutya számára az elismert tenyésztő szervezet által kiadott származási lapot igényelnek.

### 5.1. Tenyésztésbe vétel feltételei

Csak egészséges egyedekkel, az állatvédelmi törvény követelményeinek betartásával szabad kutyát tenyészteni. Tenyészebek és kölykök részére megfelelő tartást kell biztosítani. Ehhez alapvető feltétel a tiszta, a fajtának megfelelő tartás, gondos ápolás, és emberi odafigyelés. A kutya faj természetéből adódóan alapvetően fontos szempont az ember állandó közelsége, ezért szükséges feltétel az állandó lakott ingatlanon való tartás.

Tenyésztésbe csak olyan egyedek állíthatók, melyek a klub tenyésztési szabályzatában leírtaknak megfelel.

Tenyészebet importálni az erre vonatkozó rendeletek betartásával lehet. (lásd 12. pont)

Az importált és nyilvántartásba vételre szánt kutya FCI által elismert származási lappal, illetve az adott ország Export pedigréjével valamint a Tenyésztési Hatóság jogszabály által előírt engedélyével kell, hogy rendelkezzék.

Importált kutyákat a származási ország, vagy a Klub által kiadott „tenyészthető” minősítés birtokában lehet tenyésztésbe állítani.

Azon kutyák, melyeknek valamelyik szülőjétől a Klub a tenyésztési engedélyét megtagadta, és ezután külföldön lettek tenyésztésbe állítva, Magyarországon nem tenyészthetők, utódaik nem törzskönyvezhetők, származási lapot nem kaphatnak. A vemhesen importált szukákat a kölykezést követő lehető leghamarabb kell tenyészszemlén bemutatni, megszerezni az utólagos tenyésztési engedélyt, a kölykök származási lapjának kiadása addig felfüggesztésre kerül. Az alombejelentőhöz csatolni kell az eredeti fedeztetési igazolást, másképp a kölykök nem vehetők törzskönyvi nyilvántartásba.

Külföldi fedeztetésnél az adott ország szabályai az irányadók. Külföldi fedeztetés: csak az FCI által elismert származási lappal rendelkező kannal és az FCI által elismert törzskönyvvezető szervezet fedeztetési igazolása alapján történhet. Abban az esetben, ha a termékenyítés mélyhűtött spermával történik az ebek törzskönyvezéséhez a spermabank, vagy állatorvos hivatalos igazolása szükséges!

**Külföldi tulajdonú kan genetikai azonosítása a mindenkori szuka tulajdonos feladata és ennek költségei is őt terheli.**

### 5.2. A tenyésztésbe vétel alsó korhatára és a tenyésztésben tartás felső korhatára

Szuka kutyát legkorábban 15 hónapos kortól lehet tenyésztésbe állítani. Kanok esetében a korhatár 12 hónap.

A tenyésztésbe vonás felső korhatára szukáknál a fedeztetéskor betöltött 10 év, kanoknál nincs felső korhatár. Kivételes esetben, amennyiben a szülőpár bármelyike nem éri el vagy meghaladja a megadott korhatárt, a Tenyésztői Tanács engedélye szükséges az alom származási lappal való ellátásához.

### 5.3. Két kölykezés közötti idő

Egy szuka után két naptári évenként három alom törzskönyvezhető függetlenül az alomban felnevelt kölykök számától.

### 5.4. tenyésztés „EB REGISZTRÁCIÓS LAP” –os egyeddel

A REGISZTRÁCIÓS LAP” -pal rendelkező kutya a tenyészszemlén történő konfirmáción való megfelelés esetén megkaphatja a végleges származási lapot valamint a tenyészminősítést.

Amennyiben az egyik, vagy egyik szülő sem rendelkezik származási lappal, csak regisztrációs lappal, úgy az utódok regisztrációs lapot kapnak.

### 5.5. Almonként nyilvántartásba vehető utódok száma:

Az Klub minden egészséges, életképes kiskutyát nyilvántartásba vesz.

### 5.6. Pároztatás feltételei

Elsőfokú rokonok közötti pároztatás nem engedélyezett. Ilyen pároztatás: apa és leánya, anya és fia, testvérek egymással.

Minden pároztatás után a kan tulajdonosa a Fedezési Igazolás kitöltésével igazolja a fedezés tényét. A Fedezési Igazolás egyik példányát a szuka tulajdonosa a kan származási lapjának másolatával (mindkét oldal) együtt az alombejelentő mellékleteként benyújtja.

Egy szukát egy tüzelési ciklus alatt alapvetően egy kannal ajánlott pároztatni. Vitás esetekben DNS vizsgálatot lehet kérni az apaság megállapítására.

Amennyiben a szuka különböző kanokkal került fedezésre, abban az esetben születendő kölykök DNS vizsgálatát a microchip beültetése után, egyedi azonosítással kell elvégezni.

Az apasági vizsgálat DNS teszt eredménye alapján lehet az alombejelentést megtenni és az utódokat törzskönyvezni.

**Cifra színű egyedeket egymással pároztatni tilos! Cifra színű egyedtől született fakó/fehér kutyákat genetikailag cifrának kell tekinteni mindaddig, amíg ennek az ellenkezőjét DNS vizsgálattal a kutya tulajdonosa nem igazolja.**

Az átmenetileg az országban tartózkodó fedező kanok esetében a származási lapon szereplő törzskönyvi számot kell elfogadni.

### 5.7. Alombejelentés

A tenyésztőnek a megszületett almot a Fényes Mudi Klub használt űrlapon kell bejelentenie az alom születésétől számított 14 napon belül elektronikusan vagy postai úton. A DNS mintavevő eszközöket a szükséges mennyiségben küldi ki a klub a tenyésztőnek.

Ezt követően az alom születésétől számított 6 hónapon belül kell a Fényes Mudi Klub részére a lent felsorolt mellékleteket papír alapon benyújtani. Az alombejelentőt a tenyésztőnek egyértelműen és hiánytalanul kell kitöltenie.

A tenyésztő számára jogszabályi kötelezettség, hogy a kiskutyát csak microchippel ellátva adhatja át más személynek.

Ebből következően, az alombejelentés során, amennyiben olyan kölyök van az alomban, mely számára a tenyésztő nem kíván származási lapot kiváltani, a microchip bejelentő lapon ebben az esetben is kötelező felsorolni az adott egyedet/ket.

Az alombejelentőn minden esetben a kölykök születési színét kell feltüntetni!

A hiánytalanul kitöltött alombejelentőhöz papír alapon, postán küldve mellékelni kell a

következőket:

- a szuka, és a kan tenyészengedélyének és származási lapjának mindkét oldali másolatát,

-az esetleges kiállítási eredményének és a szűrővizsgálatok, munkavizsgák másolatát,

-fedeztetési igazolást,

-az állatorvos igazolását a chip behelyezéséről,

-a tenyészszemle bírálati eredményét

-diszplázia szűrésről kiállított igazolást. A minősítési követelmények teljesítése a 2016. január 1. után született egyedekre vonatkozóan kötelező érvényű.

- a tenyésztőnek nyilatkoznia kell, hogy a szülők rendelkeznek DNS alapú azonosítóval.

Amennyiben a törzskönyvben rögzítésre került a teljesítményvizsgálat a kiállítások és egészségügyi szűrés eredménye, ezeket nem szükséges az alombejelentőhöz mellékelni.

**A szülőknek DNS azonosítóval kell rendelkezniük, melyet a NÉBIH Genetikai Laboratóriuma ad meg a MEOESZ és a mindenkori elismert tenyésztőszervezet számára. Külföldi fedeztetés esetében is rendelkezni kell mindkét szülő DNS azonosítójával. A chipezés után a kölyköktől levett szájnyálkahártya mintát a tenyésztő köteles a NÉBIH Genetikai Laboratóriumába eljuttatni, melynek eredményét a NÉBIH a klubnak küldi meg. DNS alapú származás azonosság hiánya esetén a kölykök törzskönyvbe nem vehetők.**

**A DNS alapú származás ellenőrzés lebonyolításáról a klub honlapján tájékoztatja a tenyésztőket.**

Az alombejelentés dokumentumainak ellenőrzése után az erre megbízott személy átadja az alombejelentőt a származási lap kiállítása céljából a vonatkozó szerződésben meghatározott feltételek szerint a szerződött partnernek. (a Fényes Mudi Klub esetében a MEOESZ-nek), a nemzetközi elismertséget is adó származási lap kiállítása céljából.

Az elkészült származási lapot ellenőrzés után a megbízott személy hitelesíti, ezután kerül postázásra a tenyésztő számára.

### 5.8. Életteljesítmény

Az életteljesítmény kontrolljának célja a populáció minőségének nyomon követése, szinten tartása, illetve javítása. Mérésével megakadályozható a populáció minőség romlása.

A tenyészszukák életében 9 alom engedélyezett, kanoknál évente maximum 12 fedezés.

A számok túllépésére, különösen indokolt esetben, előzetes kérvény alapján a Tenyésztési Tanács adhat engedélyt.

Apaállat használat szabályai: A tenyésztő szervezet populációs szinten a fajta genetikai diverzitásának fenntartása érdekében az Effektiv Populációméret (Ne) emelésére és a beltenyésztettség csökkentésére törekszik.

A kritikus méretű populációknál a genetikai variancia, indokolt szelekciós nyomás mellett, apai ágon a geneológiai vonalak, anyai ágon a családok körének bővítésével valósítható meg.

A következő generáció megtervezése során a tenyésztő szervezet a lehető legnagyobb számú tenyészkan állomány aktív alkalmazására törekszik.

A tenyészkanok kijelölése a többlépcsős szelekciós rendszerben történik. A nukleusz állományba sorolt tenyészkanok a fajta legértékesebb tenyészállatai. Tenyésztésre csak minősített apaállat használható. Kerülendő egy-egy tenyészkan túlzott favorizálása. A génbanki és a sporttenyésztői állomány egyaránt nyitottnak tekintendő, egymás között átjárható.

A termékenyítés történhet természetes és mesterséges úton.

### 5.9. Több tulajdonos

Ha a tenyészkutyák több személy tulajdonában vannak, akkor erről a tulajdonosok között írásos szerződést kell kötni, amelyből az egyes tulajdonosok jogai és kötelességei világosan kitűnnek.

Olyan tenyészszukák esetében, amelyek több személy tulajdonában vannak és tulajdonosai különböző FCI tagországokhoz tartoznak szerződéses szabályozást kell felmutatniuk a kennelnévről és a tulajdonjogról.

### 5.10. Alomellenőrzés és származás ellenőrzés

a) Alomellenőrzés:

Az alomellenőrzést alkalomszerűen**, a kölykök egyedi azonosítóval történő ellátását követő 15 napon belül**, illetve a bejelentést követően 15 napon belül kell elvégezni. Az alomellenőrzést az alombejelentés után a kijelölt tenyésztési felügyelő végzi, aki ellenőrzi az alom állapotát, a tartási és egyéb körülményeket, és formanyomtatványon rögzíti a tapasztaltakat.

Amennyiben az alomellenőrzés során olyan tény vagy adat jut az alomellenőr birtokába, mely a törzskönyvezés menetét érinti, vagy állatvédelmi szempontból kifogásolható, azt haladéktalanul jelzi a Tenyésztési Tanács felé a szükséges intézkedések megtétele céljából.

b) származás ellenőrzés:

A származás ellenőrzést és a fajtaazonosság ellenőrzését a mindenkori jogszabályok által kidolgozott és előírt módszertan szerint kell elvégezni. Az aktuális és ide vonatkozó szempontok és információk a klub honlapján elérhetőek.

A DNS azonosító és a tárolt DNS minta felhasználásával szükség esetén elvégezhető a fajtaazonosság a származás, illetve az apaság vizsgálata.

c)Kennel Kontroll:

A Tenyésztési Tanács az állatvédelmi és egyéb szakmai követelmények betartásának ellenőrzése céljából alkalomszerűen ellenőrizheti a bejelentett tenyészhelyeket.

### 5.11. Örökletes betegségek kiszűrése

A Fényes Mudi Klub az örökletes betegségek közül a csípő diszplázia szűrést tartja kötelezőnek, mely a minősítési rendszer része is

A klub a Tenyésztési Tanács által kijelölt klinikák, intézetek által hitelesített és kiadott tanúsítványt fogadja el, illetve importált kutyák vagy külföldi tulajdonban lévő kutyák esetén az adott országban elfogadott szervezet minősítését. A kijelölt klinikák, intézetek listája naprakészen a klub honlapján feltüntetésre kerülnek. A szűrés eredménye az alábbi kategóriákba eshet:

A = mentes;

B = átmeneti;

C = enyhe;

D = közepes;

E = súlyos.

Csípődiszplázia szűrés 12 hónapos kortól lehetséges.

Mint ahogyan az a 3.1. pontban is kifejtésre került, súlyos (E) diszplázia vizsgálati eredményű kutya tenyészosztályba nem sorolható, TENYÉSZTÉSE NEM ENGEDÉLYEZETT!

„Közepes” (D) minősítésű csípődiszplázia vizsgálati eredmény birtokában a kutya egész életére vonatkozóan egy alom engedélyezett, kizárólag „A” vagy „B” vizsgálati eredményű szukával/kannal, de csak különleges esetben, előzetes kérelem alapján.

### 5.12. Kennel vagy részpopuláció megszüntetése esetén követendő szabályok

Amennyiben a tenyésztő úgy dönt, hogy tenyészetét részben vagy teljes egészében megszünteti, szándékát időpont megjelöléssel írásban jeleznie kell az elismert tenyésztő szervezet részére.

Természetes személy, mint tenyésztő elhalálozása esetén, amennyiben szükséges, a tenyésztő szervezet tagjai a fajtamentő szervezetekkel együttműködve igyekeznek gondoskodni az állatok elhelyezéséről.

A minősített aktív korú tenyészállatok külföldre kizárólag hatósági bejelentés követően értékesíthetők. A nukleusz állományba tartozó egyedek elhelyezését és további hasznosítását az ország határain belül a tenyésztő szervezet a tagjai körében igyekszik megoldani.

A nukleusz állományon kívüli populáció hányad biztonságos elhelyezésére is törekedni kell.

### 5.13. A fajta génkészletének felderítése

Az ország törzskönyvezett mudi állománya ismert, genetikai felderítése folyamatban van. DNS minták gyűjtése a Fényes Mudi Klub által 2016. óta zajlik.

A mintavétel folyamatos, a mindenkor érvényben lévő jogszabályoknak megfelelően történik. 2018.01.01. után a tenyészállatoknak DNS azonosítóval kell rendelkezniük, amely alapján az utódok származás ellenőrzése történik, ez minden esetben a törzskönyvbe vétel feltétele.

 A felgyűlt mintaállomány a későbbi géntérkép elkészítéséhez is szükséges.

In vitro génmegőrzés feltételei, szabályai: szaporító anyag és genetikai minta megőrzése (génbank) laboratóriumi körülmények között a nemzetközi előírásoknak megfelelő protokoll szerint.

A nukleusz állományok in vitro génmegőrzése állami génbankban történik.

A fajta génkészleteinek felderítése a DNS vizsgálatokra épül. A fajtaazonossági és származásellenőrzési vizsgálatok mellett a génbanki megőrzés lehetővé teszi a fajta genetikai adatbázisának kialakítását és az adatok tudományos elemzését. Ezek alapján mérhetőek a populáció dinamikai változások és becsülhető a genetikai távolság.

# III. TELJESÍTMÉNYVIZSGÁLATI SZABÁLYZATOK

## 1. A tenyésztésre való alkalmasság mérésének eszközei (tenyészfelmérés)

A kutya tenyészteljesítményének mérése a tenyészfelméréseken történik. A tenyészfelmérések szolgálnak a tenyésztésre való alkalmasság, valamint az életteljesítmény mérésére, és a tenyésztési eljárások összességét egészítik ki.

Mivel az elmúlt évtizedben valamennyi magyar ebfajta estében érzékelhetően megnőtt a származási lappal nem rendelkező ugyanakkor fajtatiszta és esetenként rendkívül típusos egyedek száma, a génmentés elkerülhetetlenné vált. Ennek adminisztrációs feltételeit az érvényes nemzetközi (FCI) szabályoknak megfelelve a MEOESZ és a génmegőrző intézmény közreműködésével ki kell dolgozni.

A Mudi esetében a nyitott törzskönyv és az ismeretlen ősökkel rendelkező típusos kutyák befogadásának kidolgozott korábban részletezett rendje ezt továbbra is biztosítja.

A tenyészfelmérés a tenyésztés módszerének eszköztára, mely az alábbiakból tevődik össze:

* Küllemi bírálat: kiállításokon, tenyészszemléken történik.
* A tenyészszemlén kerül kiválasztásra a tenyésztésre alkalmas hím és nőivarú egyed.
* Belső értékmérő tulajdonságok bírálata, munkateljesítmény
* A hasonló fajták esetében nemzetközi gyakorlatban bevált és eredményes teljesítményvizsgáló módszeren alapuló rendezvényeken történik. A vizsgálat kiterjed a kutyák viselkedésére, öröklött és ösztönös tulajdonságaik felmérésére.

A munkateljesítmény az alábbi módszerekkel mérhető:

* Terelési Képességvizsga (NHAT): az alapvető ösztönök meglétének vizsgálatára alkalmas (opcionális, ajánlott)
* Terelőkutya versenyek és vizsgák: a képzett terelőkutyák teljesítményének mérésére szolgálnak. (opcionális, ajánlott) Az FCI és a MEOESZ mindenkor érvényes szabályai szerint zajlanak.
* Karakterteszt: az általános viselkedési, idegrendszeri tulajdonságok mérését teszik lehetővé. (opcionális)

### 1.1.A tenyészfelmérések eredményeinek kezelése

A tenyészfelmérések eredményeinek kezelését és a rangsor felállítását a rendelkezésre álló adatok alapján a Klub végzi a minősítési rendszerben meghatározott módon.

A szabályok és előírások összessége a benne foglaltakkal biztosítja a minőségi kutyatenyésztés megvalósítását.

A felmérések során született adatok archíválásra kerülnek a Klub adatbázisában, mely kutatási és ellenőrzési célból hozzáférhető, és onnan adatok gyűjthetők.

## 2. Tenyészszemle szabályzat

### 2.1. A tenyészszemle célja

Az Klub által gondozott fajtához tartozó egyedek standardban rögzített külső és belső tulajdonságainak és használati értékének fejlesztése, a hibás, nem kívánatos egyedek kiszűrésével.

### 2.2.Tenyészszemle rendezvények

Tenyészszemle a Klub vezetősége által meghatározott helyen és időpontban tartható. Az időpontokat a Klub honlapján közzé kell tenni a rendezvény előtt legalább 15 nappal. A tenyészszemlék számát az Klub vezetősége évente, igény szerint határozza meg.

Különlegesen indokolt esetben (logisztikai nehézségek, egészségügyi okok) kihelyezett tenyészszemle is rendezhető, ennek felmerült költségét a kérelmezőnek kell fedeznie.

### 2.3. Tenyészszemle bírói, személyi feltételek

A tenyészszemle bíróit a Klub elnöke kéri fel. A küllembírálatot FCI küllembírók végezhetik.

 A Fényes Mudi Klub az FCI bírói testület mindenkori működési szabályzatát fogadja el, a bírálat e szabályzat alapján történik. A Fényes Mudi Klub FCI bírói igazolvánnyal rendelkező bírót fogad el, illetve kér fel bírálatra. A leírtaknak megfelelően a bírói testület működési szabályzatára, a bírók felelősségére, valamint a bírók minősítésének követelményrendszerére vonatkozóan az FCI mindenkori működési szabályzata az irányadó.

### 2.4. A részvétel feltételei

A tenyészszemlén csak olyan kutya vehet részt, amely FCI származási lappal rendelkezik. Betegségre gyanús, vagy beteg kutyát nem szabad felvezetni. A tüzelő szukákat a tenyészszemle megkezdése előtt a tenyészszemle vezetőjének be kell jelenteni, és utolsóként kerülnek elbírálásra.

Minden kutyának chip alapján (külföldi fedező kanok esetén tetoválási szám is elfogadható) azonosíthatónak kell lennie.

Azonosíthatatlan kutya nem bírálható!

Optikai manipuláció (festés, hintőpor, spray) használata esetén a kutya nem bírálható el.

Foghiány, fülporctörés/hiány, illetve faroktörés/hiány, egyéb más csonkoltság nem genetikai eredetét (pl. sérülés), állatorvosi véleménnyel kell igazolni.

Tenyészszemlén csak 12 hónapos kort meghaladó kutyák minősíthetőek, kivéve, amennyiben a tenyészszemle idején a kutya betöltötte a 11 hónapos kort, és a következő tenyészszemle 4 hónap múlva esedékes.

A tenyészszemlén a következő iratokat kell bemutatni:

* eredeti származási lapot, ismételt bemutatásnál az előző tenyészszemle bírálati lapját,
* a tenyészszemle helyszínére történő belépéskor a kutya érvényes oltási könyvét,
* amennyiben már megszerezte, az egy évnél idősebb korban szerzett csípődiszplázia szűrés eredményét igazoló dokumentumot, illetve egyéb egészségügyi szűrések dokumentumait.
* „B” regisztráció esetén kötelező a tenyészszemlén bemutatni a csípőizületi diszplázia szűrés eredményét.

### 2.5. A tenyészszemle menete

 Küllembírálat

A küllembírálat során a fenotipus alapján vizsgálja a bíró kutyát.

A bírálat során a küllembeli tulajdonságok pontos leírása történik, különös tekintettel az esetleges hibákra, illetve tenyésztésből kizárásra okot adó tulajdonságokra.

Szín konfirmálása a tenyészszemlén:

Az alombejelentőn minden esetben a születési színt kell feltüntetni. Abban az esetben, ha a tenyésztő nem jól ítélte meg a színt, akkor a valós szín pontosítása a bíró feladata. (pl. fehér- fakó ) Ezt követően új származási lap kiadása szükséges a tényleges szín megjelölésével, ennek költsége a tulajdonost terheli.

### 2.6. A tenyészszemlén kiadható minősítések

Tenyészthető

 Küllem alapján standardnak megfelelő egyed

Tenyésztésből kizárva

Olyan küllembeli vagy viselkedési hiányosságokkal rendelkezik, amelyek a tenyésztésből kizárják.

A standard által meghatározott kizáró hibák, vagy súlyos hibák együttes megléte.

„Tenyésztésből kizárva” minősítés esetén a tenyészszemle egy éven belül nem ismételhető meg, de egy év után is maximum egy alkalommal. Amennyiben a minősítés ismét tenyésztésre nem engedélyezett, a kutyát véglegesen ki kell zárni a tenyésztésből.

Konfirmáció

Ha a konfirmációra jelentkező kutya a tenyészszemlén megfelel a bírálatokon, a jegyzőkönyvre rá kell vezetni, „B” regisztráció esetében, hogy a kutya a Törzskönyvi regisztrációba felvehető, illetve regisztrációs lapja származási lapra cserélhető. Ennek kiadását a tulajdonosnak kell kérelmeznie.

### 2.7. Adminisztráció

A tenyészszemlén készült jegyzőkönyvet (Tenyészszemle bírálati lap) minden kutya bírálata közben jegyző vezeti a bíró diktálása alapján. Az eredeti példányt a kutya tulajdonosa a helyszínen megkapja.

A tenyészengedély a 2016. január 1. után született egyedeknél a csípődiszplázia szűrés eredménye birtokában kerül bejegyzésre a származási lapra, amennyiben az eredmény A-B-C-D.

A tenyészszemlével kapcsolatos adminisztrációs feladatokat a Tenyésztési tanács vezetője vagy az általa kijelölt személy végzi, a keletkezett dokumentumok nem selejtezhetőek. A keletkezett adatok a törzskönyvi adatbázisba kerülnek.

## 3. Teljesítmény vizsgák és szabályzatok

A Terelési képességvizsga, Hagyományos Terelőverseny, Terelőkutya Munkavizsga, és a Nemzetközi Terelőverseny és más sport és munkateljesítmény vizsgálatok lebonyolítása tekintetében a érvényben lévő nemzetközi (FCI) és országos (MEOESZ) szabályzatok kerülnek alkalmazásra.

Más szervezet által rendezett Terelési Képességvizsga és Terelőkutya Munkavizsga eredményét a Klub abban az esetben ismeri el, amennyiben a rendező szervezet a klubtól előzetesen hozzájárulás kért és kapott.

# IV. TÖRZSKÖNYVEZÉSI SZABÁLYZAT

## 1. Fontosabb fogalmak

**Törzskönyvezés**

A tenyésztési adatok gyűjtése, törzskönyvben történő nyilvántartása, feldolgozása, rendszerezése és igazolása.

**Törzskönyv**

A Klub által vezetett központi nyilvántartás, amely a fajtatiszta ebek tenyésztési adatainak nyilvántartására és igazolására szolgál. A törzskönyvet – az ellenkezője bizonyításáig – közhitelű nyilvántartásként kell elfogadni.

Főtörzskönyv: a három ismert ősi sorral rendelkező egyedek kerülnek a főtörzskönyvbe.

Melléktörzskönyv: a három ősi sorban ismeretlen felmenőkkel rendelkező egyedek kerülnek a melléktörzskönyvbe.

**Származási lap**

Az eb nemzetközileg elismert megjelenési formájú származási igazolása.

**Regisztrációs lap**

A tenyészminősítéssel nem rendelkező szülőktől származó egyed regisztrációs lapot kap.

**Törzskönyv-vezetés**

A törzskönyvek vezetése a tenyésztésvezető illetve a megbízott személy vagy szervezet feladata, amely felelős a törzskönyvek megőrzéséért, szabályszerű vezetéséért. Szakmai munkáját az Elnök felügyeli. A törzskönyv-vezetés feladatai:

a) a törzskönyvezés egységes végrehajtása,

b) származás nyilvántartása,

c) teljesítményvizsgálati adatok gyűjtése és feldolgozása,

d) törzskönyvezéssel kapcsolatos adatszolgáltatásának koordinálása,

e) kapcsolattartás a származási lapot kiállító szervezettel,

f) felelős a törzskönyvön és a származási lapon szereplő adatok valódiságáért,

h) gondoskodik a törzskönyvezési szabályzat betartatásáról.

**Tenyésztő**

Az a magyar állampolgárságú, vagy a Magyar Köztársaság területén tartósan (évi 270 nap) tartózkodó külföldi jogképes, természetes személy, illetve a Magyar Köztársaságban bejegyzett jogi személy, jogi személyiséggel nem rendelkező társaság, Klubok, aki (amely) legalább egy a Klub által vezetett ebtörzskönyvben szereplő, tenyészthető minősítésű kutya tulajdonosa. Szuka tulajdonos esetén a fentiek mellett az Klubtól, vagy más elismert ebtenyésztő szervezettől kennelnevet kapott.

**Kennelnevek, kennelnév védelem**

A Kennelnév kiadásának szabályai a Kinológiai Világszövetség (FCI) által kerülnek meghatározásra.

##

## 2. A törzskönyvezés szabályai

A Fényes Mudi Klub a törzskönyvezés technikai feladataival a Magyar Ebtenyésztők Országos Egyesületeinek Szövetségét bízza meg, mely az adatbázis kezelést is végzi.

A Klub a tag/tenyésztő kérésére nyilvántartásba veszi ebét/állományát, és származási igazolással látja el, ha

* a Klub által gondozott fajtához tartozik,
* a későbbi törzskönyvezésének a magyar jogszabályokban, vagy a Klub szabályzataiban, akadálya nincs,
* a tenyésztő a fajta törzskönyvezési és tenyésztési szabályzatait elfogadja, továbbá,
* a nyilvántartási díjat megfizette.
* A regisztrációs lappal rendelkező egyed számára, amennyiben a minősítési feltételek szerint saját jogon megszerezte a tenyészthető minősítést, származási lap kiadható
* Ismeretlen származású egyed számára, amennyiben a tenyésztési szabályzatban előírtaknak megfelel származási lap kiadható.

A hatályos magyar jogszabályoktól, a Klub szabályzataitól történő eltérés, az azokban foglalt szabályok megsértése esetén a Klub a törzskönyvezést és a származási lap kiadását minden külön eljárás nélkül megtagadja.

A veleszületett rövid vagy hiányzó farok megléte csak abban az esetben kerül bejegyzésre a törzskönyvbe és feltűntetésre a származási vagy regisztrációs lapra, ha hitelt érdemlően, genetikai származás ellenőrzéssel, genetikai vizsgálattal igazolt.

Az előírt okmányok hiányában, illetve az azokban szereplő formai, vagy tartalmi hiányosságok (ide értve a nem szabályszerű javítást, törlést, hamisítást is), az okmányokkal kapcsolatos bejelentési határidők túllépése esetén az Klub a nyilvántartásba vételt, törzskönyvezést és a származási lap kiadását minden külön eljárás nélkül megtagadja.

A nyilvántartási és törzskönyvezési eljárás során a törzskönyv-vezető döntései ellen Klub elnökéhez lehet fellebbezni, majd az Elnökség a fellebbezést 30 napon belül érdemben köteles elbírálni és ennek megfelelően intézkedni a kijavításról, vagy elutasítani a fellebbezést. A fellebbezésnek nincs helye, ha az Klub jogszabály, az Klub törzskönyvezési szabályzatában és a fajta tenyésztési szabályzatában foglaltak szerint járt el.

Az Klub az adat tárolásra, kezelésre, megőrzésre megbízási szerződést köt a nemzetközi elismertséget biztosító hazai kinológiai szövetséggel.

A nyilvántartó rendszerben valamint a törzskönyvben hibásan bejegyzett adatot javítani csak úgy szabad, hogy a kijavítás ténye, a korábban bejegyzett adattartalom felismerhető maradjon, megállapítható legyen a javítás időpontja, oka és a javítást végző személye, amelyről a szoftver gondoskodik. Az adatbázisban minden bejegyzett rekord véglegesen tárolásra kerül és megtekinthető.

Az állomány nyilvántartást és a törzskönyvet a megbízott rendszergazdának két egymástól elkülönített tárhelyen, károsodástól, illetéktelen hozzáféréstől védetten kell tárolni. Az adatok nem törölhetőek.

A törzskönyv főtörzskönyvi és melléktörzskönyvi részből áll. A főtörzskönyvi részbe azok az ebek szerepelnek, amelyek 3 ősi sorában csak ismert egyedek szerepelnek. A melléktörzskönyvbe bejegyzett ebek 3 ősi sorában ismeretlen egyedekkel rendelkeznek.

Származási lapot azon egyedek kaphatnak, akiknél a szülők rendelkeznek a klub által előírt tenyésztési minősítéssel, vagy saját jogon megszerzik azt.

A regisztrációs lap tartalma, formája és vezetési szabályai megegyeznek a törzskönyvi résszel. Regisztrációs lap bejegyzésre azok az ebek kerülhetnek, amelyeknél a szülők nem rendelkeznek a klub által előírt tenyész minősítési feltételekkel.

A törzskönyvbevételhez szükséges dokumentumok:

* + - az alombejelentés dokumentumai
		- regisztráció esetén a tenyészszemle jegyzőkönyv

A bejegyzéshez szükséges okmányok tartalmáért, az abban foglalt tények és adatok valódiságáért a bejelentő büntetőjogi és polgárjogi felelősséggel tartozik.

A MEOESZ részére történő adatszolgáltatás rendje

A MEOESZ részére történő adatszolgáltatás rendjét az erre vonatkozóan megkötött szerződés tartalmazza.

## 3. A kutya állomány nyilvántartás, törzskönyv tartalma, szerkezete és vezetése

### 3.1 Az állomány nyilvántartás

Az állomány nyilvántartás az alábbiakat tartalmazza:

- a törzskönyvi sorszámot,

- a tenyésztő nevét, címét;

- a tulajdonos nevét, címét;

- a születésének időpontját;

- a kennel- és hívónevét, ivarát, egyedi azonosítóját, törzskönyvi számát, ismertetőjeleit (fajta, szőrzet, szín és jegyek, született farkatlanság) és tenyészminősítő osztályba sorolását;

- a tenyésztőszervezet által ismert összes teljesítményvizsgálati, szűrővizsgálati eredményét;

- a tenyésztésből való kiesés időpontját, és amennyiben ismert ennek okát;

- a kiállított, illetve kiadott tenyészigazolások dátumát és célját;

- az eb szüleinek, nagyszüleinek, dédszüleinek és ükszüleinek kennel- és hívónevét, azonosítóját (törzskönyvi számát), ismertetőjeleit (szőrzet, szín és jegyek, nagyság) és tenyészminősítő osztályba sorolását,kiállítási minősítéseit, valamint teljesítményvizsgálati és szűrővizsgálati eredményeit.

### 3.2. Törzskönyv tartalma

A törzskönyv minden bejegyzett ebre az állomány nyilvántartásnál felsorolt adatokat tartalmazza. A törzskönyvbe minden olyan egyed belekerül, amelynek szülei az adott fajtához tartoznak és a törzskönyvben szerepelnek, illetve azok az egyedek , amelyek származása ismeretlen, de sikeres konfirmáción átesnek.

A törzskönyv vezetése folytatólagosan történik A főtörzskönyvi részben külön kell jelölni a honosítás alapján bekerült ebek sorszámát.

Az Klub törzskönyvei a Magyar Ebtörzskönyv (rövidítve: MET) szerves részét képzik, A Magyar Ebtörzskönyv kifejezés után a fajta hivatalos neve szerepel (Magyar Ebtörzskönyv Mudi, röviden: MET Mu)

A melléktörzskönyven szereplő egyedek a törzskönyvi számuk előtt ”R” megjelölést kapnak.

### 3.3. A származási lap kiállításának előírásai

Az állomány nyilvántartásba vett egyedek részére a Klub származási vagy regisztrációs lapot (törzskönyvi kivonatot ) állít ki. A nyilvántartásba vételhez szükséges dokumentumokat az Klub tenyésztési szabályzata tartalmazza.

A törzskönyvi kivonat a Klub tulajdona, amelyet az eb mindenkori tulajdonosának ad ki használatra. A származási lapnak vagy regisztrációs lapnak a tenyészeb telephelyén mindig rendelkezésre kell állnia.

A törzskönyvi kivonat elkészítésével a Klub más szervezetet, vagy személyt is megbízhat. A megbízás a kezelési, adatszolgáltatási jogosultságokat részletesen szabályozó szerződéssel jöhet létre. A törzskönyvi kivonatot a tulajdonosnak az Klub nevében az irodavezető adja ki. A törzskönyvi kivonat postázásával más szervezet is megbízható.

A fenti feladatok ellátására a Klub a Magyar Ebtenyésztők Országos Egyesületeinek Szövetségét bízza meg.

A származási lap és a regisztrációs lap közokirat, szigorú számadású nyomtatványként kell kezelni. A származási lapról és regisztrációs lapról másodlatot az eredeti sorszám jelöléssel a kiállító adhat ki. A másodlaton fel kell tüntetni a másodlat kiadásának okát és a kiállítás időpontját. A másodlat kiadását nyilvántartásba kell venni.

A származási lap és regisztrációs lap az alábbi adatokat tartalmazza:

* + - sorszámot;
		- a törzskönyv megnevezését (Magyar Ebtörzskönyv Mudi, röviden: MET Mu .);
		- az Klub nevét, az okmány állami elismertségét továbbá azt a tényt, hogy az Klub olyan országos szervezethez tartozik, amely tagja az FCI-nek;
		- az eb kennel – egyedi – és hívónevét, születési dátumát, fajtáját és ivarát;
		- az eb egyedi azonosítóját és ismertetőjeleit (szőrzet, szín és jegyek, született farkatlanság), valamint törzskönyvi számát;
		- a tenyésztő nevét és címét;az eb származását, a negyedik generációig (szülők, nagyszülők, dédszülők, ükszülők) visszamenőleg az ősök kennel nevét és törzskönyvi számát;
		- az eb szülei, valamint nagyszülei esetében minősítését, valamint teljesítményvizsgálati eredményeit:
		- a csípőizületi dysplasia szűrés eredménye, illetve genetikai szűrések eredménye
		- a legmagasabb munkavizsga-fokozat
		- a nemzetközi, magyar és külföldi championátusok (Int.CH., HCH, …CH), magyar és külföldi junior championátusok (HJCH, …CH);
		- a BIS, BOG, BOB (HFGY), CACIB, R.CACIB, CAC, R.CAC, HPJ címek darabszáma (pl.: 1× BIS, 3×HFGY, 2×CACIB, 5×CAC);
		- A fenti címek hiányában az egyéb kiállítási eredmények, címek;
		- a törzskönyvi kivonatot kiállító felelős személy aláírását, a kiállító szervezet és az Klub bélyegzőlenyomatát;
		- a teljesítmény vizsgálati eredményeket, az eb osztályba sorolását és a tulajdonosban történt változásokat a klub vezeti rá.

A származási lapon az ebek neve előtt – ha ilyennel rendelkeznek – fel kell tüntetni a legmagasabb szintű champion címet.

## 4. A tenyészállat forgalmazása, kivitele és behozatala során követendő szabályok:

Tenyészállat az egyedi azonosítást követően csak az elismert tenyésztő szervezet által kiállított származási lappal kerülhet hazai és külföldi forgalmazásra.

A kutya honosítására az Állattenyésztési hatóság jóváhagyása után van lehetőség a 188/2019.(VII.30) Korm. rendelet 40. § szerint.

A honosításhoz a hatósági engedélyt és az export pedigree-t mellékelni kell, a honosítási kérelem nyomtatványt az eb tulajdonosa által kitöltve, a kérelmet a MEOESZ-nek címezve, az elismert tenyésztőszervezet által „Tudomásul véve, engedélyezve” záradékkal ellátva kell a MEOESZ-hez eljuttatni.

A magyar ebfajták tenyészállatait, valamint szaporítóanyagát 6 hónapon túl külföldre vinni csak a kiszállításnak a tenyésztési hatóság részére történő írásbeli bejelentését követően lehet. (legalább megadandó adatok: törzskönyvi szám, fajtája, neve, születési helye és ideje) és a kiszállítás várható ideje.

A génbanki állomány külföldre nem értékesíthető.

Amennyiben a kutya Kiviteli származási igazolást kap a MEOESZ-től, ebben az esetben a vonatkozó szerződés szerint a MEOESZ vállalja a Tenyésztési hatósághoz történő bejelentést a származási lap kiállításával együtt.

Amennyiben a fogadó ország nem igényel magyarországi kiviteli származási igazolást, ebben az esetben a tulajdonosnak kell megtennie a bejelentést.

A kutya honosítására az Állattenyésztési hatóság jóváhagyása után van lehetőség.

Nem kell bejelentést tenni a tenyészállat kiállításra, versenyre történő behozatalához, kiviteléhez, illetve átszállításához, valamint a tenyészállat egyéb célú, hat hónapot meg nem haladó időtartamú behozatala és kivitele esetében, ha az állatot a származási országba visszaszállítják, és ezt a körülményt a behozatalkor, illetve kivitelkor hitelt érdemlően igazolják. Ha az így behozott tenyészállatot belföldön akarják forgalmazni, illetve tenyészállatként hasznosítani, a tenyésztési hatósághoz haladéktalanul meg kell tenni a bejelentést.

## 5. Tulajdonos változás bejelentése

A tulajdonosváltozást a régi és az új tulajdonos szerződésbe köteles foglalni, amelynek szabályaira a polgári jog az irányadó.

A tulajdonos változás bejelentése:

A klub felé az új tulajdonos az eredeti szármázási igazolást és a régi tulajdonossal/tenyésztővel megkötött megállapodást elküldi a díját a klubnak utalja.

Tenyészegyedek esetében a tulajdonos változást a klub felé az új tulajdonosnak 15 napon belül jelentenie kell.

## 6. A kölykök egyedi megjelölése

A kölyköket legkésőbb 4 hónapos korukig egyedi jelölő eszközzel – transzponderrel (chip)- kell ellátni. A chip behelyezése az állatorvos feladata. Az állatorvos az általa aláírt transzponder beültetési összesítőre ragasztja az azonosító matricákat, majd a tenyésztő az összesítőt az alombejelentővel együtt az Klub részére , vagy a klub által szerződésben megbízott szervezethez megküldi legkésőbb a kölykök 6 hónapos koráig.

## 7. Kiállítási szabályzat

A Fényes Mudi Klub kiállítási szabályzat tekintetében elfogadja és előírja az FCI mindenkor hatályos kiállítási szabályzatát.

A Fényes Mudi Klub az MEOESZ-FCI bírói testület mindenkori működési szabályzatát fogadja el, a bírálat e szabályzat alapján történik. A Fényes Mudi Klub FCI bírói igazolvánnyal rendelkező bírót fogad el, illetve kér fel bírálatra. A leírtaknak megfelelően a bírói testület működési szabályzatára, a bírók felelősségére, valamint a bírók minősítésének követelményrendszerére vonatkozóan az FCI mindenkori működési szabályzata az irányadó.

Terelő munkavizsga, képességvizsga és karakterteszt során a bírálatot MEOE-FCI bíró végzi.

**A Fényes Mudi Klub Tenyésztési Tanács által elfogadva:**

Sülysáp, 2025.06.02.

Jakab Szilárd

elnök